OECD >Multilingual Summaries

OECD-FAO Agricultural Outlook 2014

Summary in Danish

OECD‑FAO Udsigter for landbruget 2014

Sammendrag på dansk

Verdensmarkedspriserne på vigtige afgrøder er faldet betydeligt i forhold til de historisk høje niveauer, og det skyldes i vidt omfang rekordhøsten i 2013/14. Priserne på kød og mælkeprodukter ligger til gengæld på et historisk højt niveau, fordi udbuddet var mindre ned forventet i 2013. Verdensmarkedspriserne på ethanol og biodiesel fortsatte deres fald fra de historisk høje niveauer, de nåede op på i 2011, på grund af det rigelige udbud af begge.

Efterspørgslen efter landbrugsprodukter forventes fortsat at være stabil, selvom vækstraterne har været lavere end i det foregående årti. Kornprodukter er stadig hovedhjørnestenen i menneskers kost, men stigende indkomster, urbanisering og ændringer i spisevaner bidrager til et skifte til en mere protein‑, fedt‑ og sukkerholdig kost.

I de næste 10 år regner man med, at produktionen af biobrændstof vil vokse hurtigere end produktionen af afgrøder. Denne strukturelle ændring i den globale landbrugsproduktion bidrager til et relativt skift hen mod grovere korntyper og oliefrø for at imødekomme efterspørgslen på fødevarer, dyrefoder og biobrændstof og væk fra basisafgrøder som hvede og ris. Størstedelen af den ekstra produktion vil komme fra regioner, hvor bestemmende faktorer som tilgængelighed af jord og vand samt politisk regulering er mindre begrænsende.

Priserne på afgrøder forventes at falde de næste par år, før de stabiliserer sig på et niveau, som er over perioden før 2008, men betydeligt under de nylige høje niveauer. Priserne på kød, mejeriprodukter og fisk forventes at stige. I faste priser forventes priserne på både afgrøder og animalske produkter dog at falde på mellemlangt sigt. De forventede stock‑to‑use ratios for kornprodukter er steget betydeligt, og det burde dæmpe bekymringerne i forhold til ustabile priser.

Verdensproduktionen inden for fiskeri drives primært af gevinster i akvakultur i udviklingslandene. Vedvarende høje omkostninger i et klima med solid efterspørgsel vil holde fiskepriserne et godt stykke over det historiske gennemsnit og holde forbruget nede i de kommende 10 år. Væksten i produktionen vil hovedsageligt komme fra udviklingslande i Asien og Latinamerika.

Handlen vokser fortsat, men dog langsommere end i de sidste 10 år. Nord‑ og Sydamerika vil styrke deres position som den dominerende eksportregion, både med hensyn til værdi og volumen, mens Afrika og Asien vil øge nettoimporten for at imødekomme den stigende efterspørgsel.

Nylige politiske reformer inden for landbrugs‑ og fiskerimarkedet har bevirket, at udbud og efterspørgsel nu kan reagere bedre på signalerne fra markedet, men begge er fortsat styret af politiske tiltag som producentstøtte, offentlige aktieposter og biobrændstoftilladelser. Yderligere politiske forandringer er undervejs. Den amerikanske Agricultural Act af 2014 og reformen af den fælles landbrugspolitik i EU i 2013 er aftalt i det seneste år, men bestemmelserne er ikke medtaget i de aktuelle prognoser, fordi de nærmere detaljer i implementeringen endnu ikke er fastlagt.

Highlights på de globale varemarkeder til 2023

Kornprodukter: Verdensmarkedspriserne på de vigtige kornsorter kan falde lidt og dermed fremme verdenshandlen. Lagrene forventes at stige, idet rislagrene i Asien er rekordhøje.

Oliefrø: Den globale andel af dyrkede arealer med oliefrø stiger fortsat, omend langsommere, da en vedvarende efterspørgsel efter vegetabilske olier presser priserne op.

Sukker: Efter en svækkelse i slutningen af 2013 vil de internationale sukkerpriser komme igen drevet af stærk global efterspørgsel. Eksporten fra Brasilien, verdens dominerende sukkereksportør, vil blive påvirket af ethanolmarkedet.

Bomuld: Den forventede frigivelse af ophobede globale lagre vil fremme forbruget på grund af lavere priser, før priserne igen går opad i 2023.

Biobrændstof: Forbruget og produktionen af biobrændstof forventes at stige med mere end 50 % anført af sukkerbaseret ethanol og biodiesel. Ethanolprisen stiger i takt med råolieprisen, mens biodieselprisen mere vil følge prisen på vegetabilsk olie.

Kød: Solid importefterspørgsel fra Asien samt genopbygning af besætninger i Nordamerika understøtter stærkere kødpriser, hvor priserne på oksekød vil stige til rekordniveau. Fjerkræ overhaler svinekød og bliver det mest forbrugte kødprodukt i perioden.

Mejeriprodukter: Priserne falder en anelse i forhold til det nuværende niveau på grund af vedvarende produktivitetsgevinster i de største producentlande og fornyet vækst i Kina. Indien overhaler EU og bliver verdens største mælkeproducent og opbygger en betydelig eksport af skummetmælk i prognoseperioden.

Fiskeri: Væksten i akvakultur vil være koncentreret i Asien. Det er fortsat en af de hurtigst voksende fødevaresektorer og overgår fangede fisk til menneskeføde i 2014.

Fokus på Indien

Denne udgave af Udsigter fokuserer på Indien, som er verdens næstmest folkerige land, med det største antal landmænd og også det største antal fødevareusikre mennesker. Udsigter tegner et relativt optimistisk scenarie for Indien, som anført af sektorer med større tilført værdi forventes at opretholde væksten i fødevareproduktion og ‑forbrug.

Den nye National Food Security Act er det største program for ret til mad af sin art, der nogensinde er forsøgt, og det allokerer rationer af subsidierede kornprodukter (ca. 90 % under detailprisen) til mere end 800 millioner mennesker. Implementeringen bliver en stor udfordring.

Subsidier for at fremme større brug af gødning, pesticider, frø, vand, elektricitet og kredit samt markedsstøttende priser har bidraget til en stærk årlig produktionsvækst i de sidste 10 år. Disse programmer fremmer fortsat vækst, således at Indien kan ekspandere per capita‑udbuddet betydeligt, men stigende ressourcepres vil mindske de absolutte vækstrater over de næste 10 år.

Kosten i Indien er hovedsageligt vegetarisk, men den vil blive mere alsidig. Forbruget af kornprodukter forventes at stige, men større forbrug af mælk og mejeriprodukter, bælgfrugter, frugt og grøntsager vil bidrage til et forbedret indtag af næringsstoffer. Fisk vil også være en vigtig og voksende kilde til protein, mens kødforbruget vil vokse stærkt, men stadig være et af de laveste i verden.

Der ligger væsentlige usikkerheder i Indiens makroøkonomiske resultater, bæredygtigheden af væksten i udbytte, og om regeringens programmer kan gennemføres.

Bemærkning til makroøkonomiske forudsætninger

Den makroøkonomiske situation, som ligger til grund for denne udgave af Udsigter, forudsætter en gennemsnitlig vækst i BNP på 2,2 % pr. år for OECD‑landene. De økonomiske udsigter for mange nye økonomier er robuste, men nedjusteres lidt i forhold til de sidste 10 år. De fleste afrikanske økonomier udviser stærk vækst. En stærkere US‑dollar vil påvirke adskillige landes konkurrenceevne. Råolieprisen forudsættes at nå op på USD 147 pr. tønde i 2023.

Summary of
OECD/FAO (2014), OECD-FAO Agricultural Outlook 2014, OECD Publishing.
http://dx/doi.org/10.1787/agr_outlook-2014-en

© OECD

Dette sammendrag er ikke en officiel OECD oversættelse.

Reproduktion af dette sammendrag er kun tilladt på betingelse af, at OECD copyright og titel på den originale publikation nævnes.

Sammendrag på flere sprog er oversatte uddrag af OECD publikationer, der oprindeligt blev publiceret på engelsk og fransk.

De er gratis tilgængelige på OECD Online Bookshop www.oecd.org/bookshop

For yderligere oplysninger kan man kontakte afdelingen OECD Rettigheder og Oversættelser, Direktoratet for Offentlige Anliggender og Kommunikation på rights@oecd.org eller pr. fax: +33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Besøg vores website www.oecd.org/rights